Яго творчасць як адзін са складнікаў увайшла ў маю кандыдацкую дысертацыю. У 2011 го­дзе выйшла энцыклапедыя “Максім Багдановіч”, складальнікамі якой выступілі Янка Саламевіч і я: ён пачынаў, я завяршаў гэты праект як навуковы рэдактар. А энцыклапедыя заўсёды ўспрымаецца як адмысловая візітоўка нацыі. У нас жа, на зайздрасць іншым народам, ёсць ужо тры энцыклапедыі, прысвечаныя асобным персаналіям са свету літаратуры: “Янка Купала”, “Францыск Скарына” і “Максім Багдановіч”. А зусім нядаўна пабачыла свет мая манаграфія “Максім Багдановіч: коды жыцця і творчасці”. І яшчэ прызнаюся, што свой багдановічаўскі юбілей у мяне адбыўся ў пачатку гэтага года, калі лік маіх публікацый па тэме Максіма Багдановіча пераваліў за сто… Пасля гэтага я перастаў іх лічыць, бо ў вялікім колькасным выражэнні гэта ўжо ці спорт, ці цырк — невядома што. (Усміхаецца. — М.Ч.)